Il-ħatra ta' Dr. Marie Louise Coleiro Preca bħala president ta' Malta hija espressjoni ċara ta' kemm il-mara mhux biss emanċipat ruħha f' kull qasam tal-ħajja imma wkoll xhieda tal-ugwaljanza li llum il-mara tgawdi f'bosta pajjiżi żviluppati bħal dak tagħna. Illum insibu nisa li għandhom ħatriet għolja fil-kamp politiku, ġudizjarju u anke kulturali jew sportiv. Hekk jixraq għax wara kollox il-mara kienet maħluqa daqs ir-raġel. Imma hemm bieb li għadu magħluq għall-mara u nemmen li se jibqa' magħluq. Qiegħed nirreferi għas-saċerdozju tan-nisa fil-Knisja Kattolika. Saċerdotessi Fir-reliġjonijiet antiki il-kult tal-mara ma kienx imwarrab, anzi l-mara kienet meqjusa bħala simbolu tal-kreazjoni, tal-fertilità. Il-Griegi kellhom allat nisa bħal Afrodite, Artemis, Demeter u oħrajn. Dawn ir-reliġjonijiet kellhom ukoll mis-saċerdotessi tagħhom. B'differenza għal dawn, il-fidi Lhudija qatt ma kellha saċerdoti ta' sess femminili minkejja li hija reliġjon antika ħafna wkoll. Kristjaneżmu Minkejja li Kristu kien Lhudi huwa kiser bosta drawwiet tal-poplu tiegħu. Kellu nisa jaqduh, kien ikellem lil kulħadd, irġiel u anke nisa li kulħadd kien iqishom bħala nisa ħżiena, midinba u x'naf jien. Kien ikellem mhux biss lin-nisa Lhud imma għandna provi li għalih ma kienx hemm differenza bejn Sammaritani, Feniċji jew Lhud. Imma jkollna nammettu li minkejja li kellu bosta nisa dixxipli li jimxu warajh u jaqduh, huwa għażel 12-il raġel biex ikunu appostli. Knejjes oħrajn Knejjes Kristjani imma li ma jappartjenux għall-Knisja Latina illum qegħdin jordnaw saċerdoti nisa. Hawnhekk se nitfgħu l-melħ fuq ferita miftuħa beraħ. Bosta jgħidulna x' differenza hemm bejn Knisja u oħra, mela Kristu mhux Knisja waħda waqqaf? Iva tassew li Kristu waqqaf Knisja waħda imma biż-żmien kien hemm qsim u firdiet, xiżmi u ħolqien ta' Knejjes jew setet ġodda biex illum qegħdin fil-qagħda li qegħdin. Inħallu f' idejn l-Imgħallem biex jiġġudika! Il-Knisja Latina Jekk naħsbu li fil-Knisja Kattolika ma hemmx min hu favur is-saċerdoti nisa nkunu qegħdin niżbaljaw, imma bħal kull entità oħra il-Knisja għandha r-regoli u l-liġijiet tagħha. Kontra dawn hemm dawk li jsotnu li fil-mument tal-konsagrazzjoni, meta s-saċerdot jgħid "dan Hu Ġismi" u "dan huwa Demmi" dak il-ħin ikun Kristu stess, fil-fatt ma jingħadx dan huwa l-ġisem ta' Kristu imma "Ġismi". U billi dak il-ħin is-saċerdot isir Kristu ieħor u Kristu kien raġel, allura s-saċerdot għandu jkun raġel ukoll. Biex jonqos id-diżgwid u t-taħwid fl-imħuħ, il-Papa Ġwanni Pawlu II fl-1994 ħareġ l-ittra appostolika li fiha jgħid bla talqlieq li jista' jiġi ordnat saċerdot dak li huwa ta' sess maskil, adult u jkun mgħammed. Hawn ingħalaq il-bieb għal dawk ħasbu li se nibdew naraw nisa bħala presbiteri, isqfijiet u min jaf kardinali u forsi papessi wkoll. Papa Franġisku Billi l-Papa Bergoglio huwa meqjuż bħala papa modern, dan l-aħħar erġajna bdejna nisimgħu li jista' jkun li l quddiemm ikollna saċerdoti nisa anke fil-Knisja Kattolika. Imma lil dawk li bdew jaħsbu hekk, l-Arġentin malajr qatgħalhom l-għatx bil-perżut għax fl-Eżortazzj oni Appostolika tiegħu qal li l-Knisja ma għandiex il-poter li tordna saċerdoti nisa. Tassew li dan jidher daqs li kieku huwa bieb magħluq għas-sess femminili, imma dan ma jfissirx li l-Knisja ma tistmax lin-nisa. Hija biss prattika, liġi, tradizzjoni. Mill-banda l-oħra fil-Knisja kien hemm u għad hemm bosta nisa li għamlu ġid kbir minkejja li qatt ma kienu ordnati. Dan l-artiklu deher f' In-Nazzjon 12 ta' April 2014
Bieb magħluq